Oikeusministeriö
(oikeusministerio@om.fi)

Lausunto mietinnöstä isyyslain uudistamiseksi (OM:n mietintöjä ja lausuntoja 56/2013)
Oikeusministeriö on pyytänyt tasa-arvovaltuutetulta lausuntoa mietinnöstä isyyslain uudistamiseksi. Mietinnössä ehdotetaan, että nykyinen isyyslaki kumotaan ja säädetään uusi isyyslaki. Mietintöön sisältyy myös muistio äitiyttä koskevasta sääntelystä.

Tasa-arvovaltuutetun tehtävänä on valvoa naisten ja miesten välisestä tasa-arvosta annetun lain noudattamista ja edistää sukupuolten välistä tasa-arvoa. Tasa-arvovaltuutettu valvoo myös transihmisten syrjintäsuojan toteutumista. Tasa-arvovaltuutettu lausuu mietinnöstä toimivaltansa puitteissa lyhyesti seuraavan. 

Ehdotuksella voidaan katsoa olevan positiivisia vaikutuksia sukupuolten välisen tasa-arvon kannalta. Ehdotettu mahdollisuus tunnustaa isyys äitiysneuvolassa isyyden vahvistamista varten jo ennen lapsen syntymää silloin, kun asiaan ei liity epäselvyyksiä, on omiaan tasapainottamaan naisen ja miehen asemaa lapsen vanhempina ja on lähtökohtaisesti kannatettava.  
 
Ehdotuksessa on myös kiinnitetty huomiota miehen asemaan erimielisyystilanteissa. Äidin oikeus vastustaa isyyden selvittämistä ehdotetaan poistettavaksi. Mietinnössä todetaan, että nykyinen vastustusoikeus voidaan nähdä ongelmallisena sukupuolten välisen tasa-arvon kannalta. Muutosehdotus on kannatettava kuitenkin niin, että lastenvalvojalle on syytä antaa mahdollisuus isyyden selvittämisen keskeyttämiseen lapsen edun tai äidin hyvinvoinnin taikka turvallisuuden ollessa uhattuna. Kannatettavana voidaan pitää myös itseään isänä pitävälle miehelle ehdotettua rajoitettua oikeutta nostaa kanne aviomiehen isyyden kumoamiseksi.

Mietinnössä tuodaan esiin se, että osa lasten vanhemmista on transihmisiä, joita koskeviin tilanteisiin voi liittyä erityisiä kysymyksiä. Uuden ehdotetun isyyslain 3 §:n perustelujen mukaan oikeudelliselta sukupuoleltaan nainen voidaan vahvistaa lapsen isäksi, jos hän oli oikeudelliselta sukupuoleltaan mies silloin, kun oikeudellisen isyyden perustava teko tehtiin. Mietinnön osassa, jossa käsitellään äitiyden määräytymistä koskevia oikeudellisia kysymyksiä, todetaan, että mikäli äitiyttä koskeva säännös päädytään kirjaamaan lakiin, äitiyttä ei ole välttämättä sidottava synnyttäjän oikeudelliseen sukupuoleen.

Lainsäädäntöä uudistettaessa tulee varmistaa, että kaikkien transihmisten juridinen vanhemmuus voidaan vahvistaa. Tämä koskee myös niitä mahdollisia henkilöitä, joilla siittiöitä luovuttaessaan ei ollut miehen henkilötunnusta. Uudistustyössä on syytä kiinnittää huomiota myös siihen yksityisyyden suojan kannalta ongelmalliseen ja syrjinnälle altistavaan ristiriitaan, joka liittyy sukupuolensa korjanneiden transhenkilöiden oikeudelliseen sukupuoleen ja vanhemmuutta kuvaaviin sukupuolittuneisiin termeihin.   

Tasa-arvovaltuutettu		Pirkko Mäkinen

Toimistopäällikkö		Anja Nummijärvi